

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADONAČELNIK

KLASA:022-01/18-01/3

URBROJ:238/10-02-01-01/2-18-11

Ivanić-Grad, 20. veljače 2018.

GRADSKO VIJEĆE GRADA IVANIĆ-GRADA

n/r predsjednika Željka Pongraca

PREDMET: Prijedlog Odluke o nerazvrstanim cestama na području Grada Ivanić-Grada

Poštovani,

Temeljem članka 55. Statuta Grada Ivanić-Grada (Službeni glasnik Grada Ivanić-Grada, broj 02/14 i 01/18), Gradonačelnik Grada Ivanić-Grada utvrdio je prijedlog

**Odluke**

**o nerazvrstanim cestama na području Grada Ivanić-Grada**

Predlaže se predsjedniku Gradskog vijeća da prethodno navedeni prijedlog po potrebi dostavi nadležnom radnom tijelu Gradskog vijeća Grada Ivanić-Grada kako bi isto dalo svoje mišljenje odnosno iznijelo određeni prijedlog.

Za izvjestitelja na sjednici Gradskog vijeća određuje se Milivoj Maršić, pročelnik Upravnog odjela za financije, gospodarstvo, komunalne djelatnosti i prostorno planiranje.

S poštovanjem,

GRADONAČELNIK:

Javor Bojan Leš, dr. vet. med.

Na temelju članka 107. i 109. Zakona o cestama (Narodne novine, broj 84/11, 22/13, 54/13, 148/13 i 92/14), članka 2., 4. i 5. Odluke o komunalnim djelatnostima na području Grada Ivanić-Grada (Službeni glasnik Grada Ivanić-Grada, broj 09/13) i članka 35. Statuta Grada Ivanić-Grada (Službeni glasnik Grada Ivanić Grada, broj 02/14 i 01/18), Gradsko vijeće Grada Ivanić Grada na svojoj \_\_. sjednici održanoj dana \_\_\_\_\_\_\_\_ 2018. godine donijelo je

**ODLUKU**

**o nerazvrstanim cestama na području Grada Ivanić-Grada**

I. OPĆE ODREDBE

Članak 1.

Odlukom o nerazvrstanim cestama na području Grada Ivanić-Grada (dalje u tekstu: Odluka) uređuje se upravljanje, održavanje, građenje i rekonstrukcija, korištenje, zaštita i nadzor nad nerazvrstanim cestama na području Grada Ivanić-Grada (dalje: Grad).

Članak 2.

Nerazvrstane ceste su ceste koje se koriste za promet vozilima, koje svatko može slobodno koristiti na način i pod uvjetima određenim Zakonom o cestama i drugim propisima, a koje nisu razvrstane kao javne ceste u smislu Zakona o cestama.

Članak 3.

Nerazvrstane ceste u smislu ove Odluke su:

* ceste koje povezuju naselja na području Grada, a nisu javne ceste,
* ceste koje povezuju područja unutar Grada, odnosno naselja,
* terminali i okretišta vozila javnog prijevoza,
* parkirališta i pristupne ceste do stambenih, poslovnih, gospodarskih i drugih građevina,
* druge ceste na području Grada.

Članak 4.

Nerazvrstanu cestu čine:

* cestovna građevina (donji stroj, kolnička konstrukcija, sustav za odvodnju atmosferskih voda s nerazvrstane ceste, drenaže, most, vijadukt, podvožnjak, nadvožnjak, propust, tunel, galerija, potporni i obložni zid, pothodnik, nathodnik i slično), nogostup, biciklističke staze te sve prometne i druge površine na pripadajućem zemljištu (zelene površine, ugibališta, parkirališta, okretišta, stajališta javnog prijevoza i slično),
* građevna čestica, odnosno cestovno zemljište u površini koju čine površina zemljišta na kojoj prema projektu treba izgraditi ili je izgrađena cestovna građevina, površina zemljišnog pojasa, te površina zemljišta na kojima su prema projektu ceste izgrađene ili se trebaju izgraditi građevine za potrebe održavanja ceste i pružanja usluga vozačima i putnicima (objekti za održavanje cesta, upravljanje i nadzor prometa, benzinske postaje, servisi i drugo),
* zemljišni pojas s obiju strana ceste potreban za nesmetano održavanje ceste širine prema projektu ceste,
* prometna signalizacija (okomita, vodoravna i svjetlosna) i oprema za upravljanje i nadzor prometa,
* javna rasvjeta i oprema ceste (odbojnici i zaštitne ograde, uređaji za zaštitu od buke, uređaji za naplatu parkiranja i slično).

Članak 5.

Nerazvrstana cesta je javno dobro u općoj uporabi u vlasništvu Grada.

Nerazvrstana cesta se ne može otuđiti iz vlasništva Grada niti se na njoj mogu stjecati stvarna prava, osim prava služnosti i prava građenja radi građenja građevina, koja se na nekretninama u vlasništvu Grada zasnivaju sukladno Odluci o raspolaganju nekretninama u vlasništvu Grada Ivanić-Grada (Službeni glasnik Grada Ivanić-Grada, broj 06/13), pod uvjetom da ne ometaju odvijanje prometa i održavanje nerazvrstane ceste.

Dio nerazvrstane ceste namijenjen pješacima (nogostup i slično) može se dati u zakup sukladno posebnim propisima, ako se time ne ometa odvijanje prometa, sigurnost kretanja pješaka i održavanje nerazvrstane ceste.

Nekretnina koja je izvlaštenjem, pravnim poslom ili na drugi način postala vlasništvo Grada, a lokacijskom dozvolom je predviđena za građenje nerazvrstane ceste, ne može se otuđiti.

Članak 6.

Nerazvrstana cesta postaje javno dobro u općoj uporabi pravomoćnošću uporabne dozvole odnosno izdavanjem drugog akta na temelju kojega je dopuštena uporaba građevine sukladno posebnom propisu.

Nerazvrstana cesta upisuje se u zemljišne knjige kao javno dobro u općoj uporabi i kao neotuđivo vlasništvo jedinice lokalne samouprave.

Članak 7.

U slučaju trajnog prestanka potrebe korištenja nerazvrstane ceste ili njezinog dijela može joj se ukinuti status javnog dobra u općoj uporabi, a nekretnina kojoj prestaje taj status ostaje u vlasništvu Grada.

Odluku o ukidanju statusa javnog dobra u općoj uporabi nerazvrstane ceste ili njezinog dijela donosi Gradsko vijeće Grada Ivanić-Grada (dalje: Gradsko vijeće).

Odluka iz stavka 2. ovoga članka dostavlja se nadležnom sudu radi provedbe brisanja statusa javnog dobra u općoj uporabi nerazvrstane ceste ili njezinog dijela u zemljišnim knjigama.

Članak 8.

Odredbe ove Odluke na odgovarajući se način primjenjuju i na održavanje i zaštitu drugih javno prometnih površina.

Javno prometne površine iz stavka 1. ovoga članka su: pješačka zona, pješačka staza, trg i druge javno prometne površine.

II. UPRAVLJANJE NERAZVRSTANIM CESTAMA

Članak 9.

Nerazvrstanim cestama upravlja Grad.

Pod upravljanjem nerazvrstanim cestama razumijeva se osobito:

* građenje i rekonstrukcija nerazvrstanih cesta,
* održavanje nerazvrstanih cesta,
* evidentiranje nerazvrstanih cesta kod nadležnog ureda za katastar i upis nerazvrstanih cesta u zemljišne knjige.

Članak 10.

Građenje, rekonstrukcija i održavanje nerazvrstanih cesta obavlja se na način propisan za obavljanje komunalnih djelatnosti sukladno propisima kojima se uređuje komunalno gospodarstvo, ako Zakonom o cestama nije propisano drukčije.

Izvođenje radova na građenju i rekonstrukciji nerazvrstanih cesta te radova na održavanju nerazvrstanih cesta može se ustupiti pravnoj ili fizičkoj osobi koja je za te radove registrirana, specijalizirana i tehnički opremljena, te raspolaže osposobljenim kadrovima za izvođenje radova sukladno posebnim propisima.

Poslovi građenja i rekonstrukcije nerazvrstanih cesta na području Grada u nadležnosti su Grada, a poslovi održavanja nerazvrstanih cesta u pravilu se ustupaju trgovačkom društvu Komunalni centar Ivanić-Grad d.o.o., čiji je osnivač Grad Ivanić-Grad.

Članak 11.

Jedinstvenu bazu podataka o nerazvrstanim cestama na području Grada vodi upravni odjel nadležan za poslove komunalnog gospodarstva (dalje: nadležni upravni odjel) i ona je sastavni dio ove Odluke.

Upravni odjel nadležan za financije obavlja poslove knjigovodstvenog evidentiranja nerazvrstanih cesta kao imovine Grada.

Upravni odjel nadležan za pravne poslove, u okviru upravljanja nerazvrstanim cestama, vodi poslove evidentiranja nerazvrstanih cesta pred nadležnim uredom za katastar, te poslove upisa nerazvrstanih cesta u zemljišne knjige.

1. GRAĐENJE I REKONSTRUKCIJA NERAZVRSTANIH CESTA

Članak 12.

Poslovi građenja i rekonstrukcije nerazvrstanih cesta obuhvaćaju:

* pripremu, izradu i ustupanje izrade potrebnih studija, te njihovu stručnu ocjenu,
* ustupanje usluga projektiranja s istražnim radovima,
* ustupanje usluga projektiranja opreme, pratećih objekata i prometne signalizacije,
* ishođenje lokacijskih, građevinskih i uporabnih dozvola, odnosno drugih akata na temelju kojih je dopuštena gradnja i uporaba građevine sukladno posebnim propisima,
* ustupanje radova premještanja komunalne i druge infrastrukture,
* ustupanje geodetskih radova,
* ustupanje radova građenja i rekonstrukcije,
* ustupanje usluga stručnog nadzora građenja,
* organizaciju tehničkog pregleda i primopredaju nerazvrstane ceste te dijelova nerazvrstane ceste i objekata na korištenje i održavanje,
* investitorski nadzor nad provođenjem projekata,
* ustupanje revizije projekata u odnosu na osnovne uvjete koje nerazvrstana cesta mora zadovoljiti u pogledu sigurnosti prometa.

Članak 13.

Poslovi planiranja građenja i rekonstrukcije nerazvrstanih cesta u nadležnosti su nadležnog upravnog odjela, a obavljaju se sukladno Programu gradnje objekata i uređaja komunalne infrastrukture na području Grada Ivanić-Grada, kojeg usvaja Gradsko vijeće zajedno s proračunom za svaku proračunsku godinu.

Poslovi građenja i rekonstrukcije nerazvrstanih cesta ustupaju se pravnoj ili fizičkoj osobi iz članka 10. ove Odluke, sukladno odredbama Zakona o javnoj nabavi.

Građenje i rekonstrukcija nerazvrstanih cesta obavlja se sukladno propisima koji uređuju prostorno uređenje, gradnju i promet, te sukladno odredbama ove Odluke.

Članak 14.

Ukoliko se izgradnjom nerazvrstane ceste predviđa i izgradnja komunalnih, vodnih, energetskih ili drugih objekata, tehnička dokumentacija mora obuhvatiti i te objekte i radove koji će se izvesti na površini, odnosno ispod ili iznad površine ceste.

Troškove izrade tehničke dokumentacije i izgradnje objekata iz stavka 1. ovoga članka snosi investitor komunalnih, vodnih, energetskih ili drugih objekata.

Ukoliko se građenjem ili rekonstrukcijom nerazvrstane ceste zadire u postojeće komunalne i druge instalacije i uređaje unutar građevine nerazvrstane ceste, troškove izrade projekata, građenja ili rekonstrukcije tih građevina snosi investitor nerazvrstane ceste, ako je osoba koja je na temelju posebnog zakona ovlaštena upravljati tom građevinom investitoru nerazvrstane ceste za postojeću građevinu dostavila dokumentaciju sukladno propisima koji uređuju gradnju. U protivnom troškove snosi osoba koja je na temelju posebnog zakona ovlaštena upravljati tom građevinom.

1. ODRŽAVANJE NERAZVRSTANIH CESTA

Članak 15.

Poslove održavanja nerazvrstanih cesta obavlja trgovačko društvo Komunalni centar Ivanić-Grad d.o.o., osim radova na održavanju zatvorenog sustava oborinske odvodnje koje obavlja trgovačko društvo Vodoopskrba i odvodnja Zagrebačke županije d.o.o.

Nerazvrstane ceste održavaju se prema Programu održavanja komunalne infrastrukture na području Grada Ivanić-Grada, kojeg usvaja Gradsko vijeće zajedno s proračunom za svaku proračunsku godinu.

Program održavanja komunalne infrastrukture iz stavka 2. ovoga članka obuhvaća radove redovitog i izvanrednog održavanja nerazvrstanih cesta na području Grada.

Članak 16.

Nerazvrstana cesta mora se održavati na način da se na njoj može odvijati siguran i nesmetan promet za koji je namijenjena.

Članak 17.

Radovi na održavanju nerazvrstanih cesta u smislu ove Odluke su:

* redovito održavanje,
* izvanredno održavanje.

Redovito održavanje obuhvaća skup mjera i aktivnosti koje se obavljaju tijekom cijele godine na nerazvrstanim cestama, uključujući sve objekte i instalacije sa svrhom održavanja prohodnosti i tehničke ispravnosti, te prometne sigurnosti na cestama.

Poslovi redovitog održavanja nerazvrstanih cesta su:

* ophodnja,
* redovito praćenje stanja nerazvrstanih cesta,
* obnavljanje, zamjena i pojačanje donjeg stroja kolnika i kolničke konstrukcije većeg opsega,
* obnavljanje i zamjena završnog sloja kolničke konstrukcije većeg opsega,
* mjestimični popravci završnog sloja kolničke konstrukcije od asfalta, betona, betonskih elemenata, kamena, te nosivog sloja kolničke konstrukcije i posteljice,
* mjestimični popravci dijelova cestovne građevine,
* čišćenje i uklanjanje odronjenog i drugog materijala s nerazvrstane ceste,
* čišćenje, zamjena i manji popravci otvorenog sustava za oborinsku odvodnju na nerazvrstanoj cesti,
* zaštita pokosa nasipa, usjeka i zasjeka,
* uništenje nepoželjne vegetacije,
* uređenje bankina i bermi,
* popravak, zamjena i obnova okomite i vodoravne signalizacije i opreme,
* održavanje svjetlosne signalizacije,
* hitni popravci i intervencije u svrhu uspostavljanja prometa i privremene regulacije prometa nastalih zbog nepredvidivih okolnosti,
* osiguranje prohodnosti u zimskim uvjetima (dalje: zimska služba).

Članak 18.

Popravci udarnih jama, oštećenja i drugih izrazito opasnih mjesta na nerazvrstanoj cesti moraju se obaviti u najkraćem roku, uporabom materijala koji kvalitetom odgovara prometno-tehničkim karakteristikama nerazvrstane ceste.

Ako popravak nerazvrstane ceste nije moguće izvesti uporabom materijala iz stavka 1. ovoga članka, nerazvrstana cesta mora se privremeno popraviti drugim materijalom, dok se ne steknu uvjeti za izvođenje radova iz stavka 1. ovoga članka.

Članak 19.

Održavanje nerazvrstanih cesta u zimskim uvjetima (dalje: zimska služba) obuhvaća radove neophodne za održavanje prohodnosti nerazvrstanih cesta, te sigurnosti odvijanja prometa u zimskim uvjetima.

Nerazvrstane ceste moraju biti prohodne i osposobljene za siguran promet u zimskom razdoblju u opsegu koji omogućava odvijanje prometa uz uporabu zimske opreme.

Članak 20.

Radi organizacije provedbe zimske službe za svaku se godinu donosi Operativni program održavanja nerazvrstanih cesta u zimskom razdoblju (dalje: Operativni program).

Operativni program donosi se za razdoblje od 01. studenog tekuće do 15. travnja iduće godine i obvezno sadrži:

* mjesto pripravnosti zimske službe,
* stupnjeve pripravnosti usklađene sa stupnjevima pripravnosti utvrđenim za javne ceste,
* potreban broj ljudstva, mehanizacije i materijala za posipavanje i njihov razmještaj,
* redoslijed i prioritet izvođenja radova,
* dinamiku provođenja pojedinih aktivnosti,
* nadzor i kontrolu provođenja zimske službe,
* uvjete kada se zbog sigurnosti prometa isti ograničava ili zabranjuje za pojedine vrste vozila,
* procjenu troškova zimske službe,
* obavješćivanje o stanju i prohodnosti cesta.

Članak 21.

Poslovi redovitog održavanja nerazvrstanih cesta u zimskih uvjetima su:

* pripremni radovi prije nastupanja zimskih uvjeta,
* organiziranje mjesta pripravnosti i njegovo označavanje,
* zaštitne mjere protiv stvaranja poledice, snježnih nanosa i zapuha,
* čišćenje snijega s kolnika, nogostupa i prometne signalizacije,
* uklanjanje posutog pijeska,
* obilježavanje rubova kolnika,
* osiguranje odvodnje kolnika,
* osiguranje uklanjanja oštećenih i napuštenih vozila i drugih stvari s nerazvrstane ceste,
* postavljanje posebne prometne signalizacije u slučajevima posebnog režima prometa,
* zatvaranje dijela nerazvrstane ceste.

Članak 22.

Izvanredno održavanje podrazumijeva povremene radove koji se obavljaju radi mjestimičnog poboljšanja pojedinih dijelova ceste bez izmjene tehničkih elemenata ceste, osiguranja stabilnosti i trajnosti ceste i cestovnih objekata, te povećanja sigurnosti prometa.

Poslovi izvanrednog održavanja nerazvrstanih cesta su:

* sanacija odrona, potpornih i obložnih zidova i klizališta,
* zamjena i veći popravci dijelova cestovne građevine (most, vijadukt, podvožnjak, nadvožnjak, propust, pothodnik, nathodnik, galerija, prolaz, tunel),
* poboljšanje sustava za oborinsku odvodnju,
* ublažavanje nagiba pokosa i ostali radovi zaštite kosina od erozije,
* korekcija prometno-tehničkih elemenata većeg opsega radi poboljšanja sigurnosti prometa i povećanja propusne moći,
* dopuna prometne signalizacije, uređaja i opreme kojima se mijenja osnova postojeće regulacije prometa.

III. MJERE ZA ZAŠTITU NERAZVRSTANIH CESTA

Članak 23.

Nerazvrstane ceste mogu se koristiti samo za cestovni promet, a u druge svrhe samo u slučajevima, na način i pod uvjetima određenima ovom Odlukom, te propisima kojima se uređuju ceste i sigurnost prometa na cestama.

Radi zaštite nerazvrstane ceste i sigurnosti prometa na njoj, na nerazvrstanoj cesti zabranjeno je:

- privremeno ili stalno zauzimati cestu ili cestovno zemljište bez suglasnosti nadležnog upravnog odjela Grada,

- izvoditi bilo kakve radove koji se ne obavljaju radi održavanja, rekonstrukcije, izgradnje ili zaštite ceste, bez suglasnosti nadležnog upravnog odjela Grada,

- uklanjati, premještati, zaklanjati ili oštećivati prometne znakove na nerazvrstanim cestama,

- dovoditi na cestovno zemljište oborinske vode, otpadne vode ili druge tekućine, osim oborinskih voda koje se mogu dovoditi u cestovni jarak,

- vući po cesti trupce, granje ili druge predmete kojima se oštećuje cesta,

- izlijevati na cestu motorno ulje i druge masne tvari,

- nanositi na cestu blato,

- dolaziti ili silaziti s ceste izvan izgrađenog prilaza na nerazvrstanu cestu,

- puštati domaće životinje na cestu, kosine nasipa i usjeka uz cestu,

- paliti travu, korov, građu ili drugi materijal u zaštitnom pojasu nerazvrstane ceste ili u njegovoj neposrednoj blizini,

- neovlašteno postavljati zapreke, odnosno priječiti odvijanje prometa na nerazvrstanoj cesti i javno prometnoj površini,

- graditi objekte unutar zaštitnog pojasa nerazvrstane ceste,

- izvoditi radove na zaštitnom pojasu ili zgradama pored ceste koji bi mogli oštećivati cestu ili ugroziti sigurnost prometa bez suglasnosti Grada,

- postavljati nadgrobne ploče i ostala spomen obilježja,

- odlagati snijeg ili led,

- parkirati vozilo izvan za to određenih površina,

- prekomjerno opterećivati bez dozvole,

- svako drugo interveniranje u površinu nerazvrstane ceste bez suglasnosti Grada,

- vršiti druge radnje koje mogu oštetiti nerazvrstanu cestu ili ugroziti sigurno odvijanje prometa na njoj.

Članak 24.

Zabranjeno je poduzimati bilo kakve radove ili radnje na nerazvrstanoj cesti i javno prometnoj površini bez suglasnosti Grada, ako bi ti radovi ili radnje mogli oštetiti nerazvrstanu cestu i javno prometnu površinu, te ugroziti ili ometati promet na njima.

Pravna ili fizička osoba dužna je pisanim zahtjevom zatražiti prethodnu suglasnost Grada za:

1. prekomjernu uporabu nerazvrstane ceste,
2. zauzimanje nerazvrstane ceste i javno prometne površine radi uređenja gradilišta, izvođenja građevinskih i drugih radova, odlaganja materijala radi gradnje i slično,
3. prekopavanje nerazvrstane ceste i javno prometne površine radi popravka,

prelaganja ili ugradnje komunalnih i drugih instalacija i uređaja te radi priključenja na instalacije i uređaje,

4. izvanredni prijevoz odnosno prekomjerno opterećivanje nerazvrstane ceste,

5. privremenu regulaciju prometa na nerazvrstanoj cesti za vrijeme izvođenja radova ili radnji.

Tekst obrasca zahtjeva utvrđuje nadležni upravni odjel. Uz zahtjev za izdavanje suglasnosti za izvođenje radova na nerazvrstanoj cesti koji zahtijevaju privremenu regulaciju prometa (zatvaranje prometnice u cijelosti, promjena smjerova kretanja i slično) potrebno je priložiti prometno rješenje.

Suglasnost iz stavka 2. ovoga članka izdaje nadležni upravni odjel.

Članak 25.

Pravne ili fizičke osobe u obavljanju čije gospodarske djelatnosti (eksploatacija mineralnih sirovina, korištenje šuma, šumskog zemljišta i šumskih proizvoda, industrijska proizvodnja, izvođenje građevinskih radova i slično) dolazi do prekomjerne uporabe nerazvrstane ceste teškim ili srednje teškim vozilima, dužne su podnijeti zahtjev nadležnom upravnom odjelu, radi dobivanja suglasnosti za prekomjernu uporabu nerazvrstane ceste te platiti naknadu.

Pod teškim i srednje teškim vozilima iz stavka 1. ovoga članka smatraju se vozila ukupne mase veće od 7,5 tona.

Djelatnosti iz stavka 1. ovoga članka, mjerila za utvrđivanje prekomjerne uporabe nerazvrstane ceste i određivanje naknade za prekomjernu uporabu nerazvrstane ceste utvrđuje pravilnikom gradonačelnik na prijedlog nadležnog upravnog odjela.

Radove na dovođenju nerazvrstane ceste u stanje koje je prethodilo oštećenjima izazvanim prekomjernom uporabom nerazvrstane ceste izvodi trgovačko društvo Komunalni centar Ivanić-Grad d.o.o. po nalogu nadležnog upravnog odjela, o trošku pravne ili fizičke osobe iz stavka 1. ovoga članka.

Članak 26.

Nerazvrstana cesta može se zauzeti radi uređenja gradilišta, izvođenja građevinskih i drugih radova, odlaganja materijala gradnje i slično.

Za zauzimanje nerazvrstane ceste iz stavka 1. ovoga članka plaća se naknada.

Visinu naknade za zauzimanje nerazvrstane ceste utvrđuje pravilnikom gradonačelnik na prijedlog nadležnog upravnog odjela.

Članak 27.

Nerazvrstana cesta može se prekopati radi izvođenja radova na popravcima, prelaganju ili ugradnji komunalnih i drugih instalacija i uređaja, te radi priključenja na te instalacije i uređaje.

Pod prekopavanjem smatra se izvođenje radova na nerazvrstanoj cesti koji se sastoje od razbijanja i uklanjanja kolničke konstrukcije, iskopa materijala iz temeljnog tla ili iz nasipa, uklanjanja odnosno postavljanja vodova, nasipavanja i zbijanja nasutog materijala, te obnove kolničke konstrukcije nakon prekopavanja sukladno tehničkim uvjetima za prekop.

Za prekopavanje iz stavka 1. i 2. ovoga članka plaća se naknada.

Tehničke uvjete i visinu naknade za prekopavanje nerazvrstane ceste iz stavka 3. ovoga članka utvrđuje pravilnikom gradonačelnik na prijedlog nadležnog upravnog odjela.

Članak 28.

Suglasnost kojom se daje odobrenje za prekopavanje nerazvrstane ceste sadrži osobito:

* mjesto i vrijeme izvođenja radova na prekopavanju,
* privremenu regulaciju prometa,
* uvjete izvođenja radova i sanacije u skladu s pravilima struke,
* mjere zaštite sudionika u prometu,
* druge bitne elemente koji utječu na uređenu zelenu površinu zahvaćenu prekopavanjem nerazvrstane ceste, na sigurnost prometa i stabilnost građevina u blizini prekopavanja,
* iznos naknade za prekopavanje te rok plaćanja.

Vrijeme prekopavanja utvrđuje se u pravilu u vremenu u kojem će izvođenje radova na prekopavanju u što manjoj mjeri otežavati odvijanje i protočnost prometa, te odvijanje lokalnih manifestacija.

Investitor je dužan najmanje tri dana prije početka izvođenja radova na prekopavanju izvijestiti nadležni upravni odjel i druge osobe određene u suglasnosti iz stavka 1. ovoga članka, o danu početka radova.

Članak 29.

Investitor radova jamči za kvalitetu izvršene sanacije prekopane nerazvrstane ceste i javno prometne površine za razdoblje od najmanje dvije godine od dana primopredaje radova koji su preuzeti zapisnikom o primopredaji.

Po dovršetku radova investitor je dužan zatražiti pregled nerazvrstane ceste. Pregled nerazvrstane ceste obavlja predstavnik nadležnog upravnog odjela.

O izvršenom pregledu sastavlja se zapisnik. Nedostatke utvrđene prilikom pregleda nerazvrstane ceste i konstatirane u zapisniku investitor je dužan o svom trošku ukloniti u zadanom roku.

Članak 30.

Nadležni upravni odjel vodi evidenciju o danim suglasnostima za prekopavanje nerazvrstane ceste i javno prometne površine. Upravni odjel prati stanje kvalitete sanirane nerazvrstane ceste i javno prometne površine tijekom cijelog razdoblja jamstvenog roka iz članka 29. stavka 1. ove Odluke.

Ako nadležni upravni odjel utvrdi da sanacija nije izvršena kvalitetno, zahtijevat će od investitora da ponovno izvrši sanaciju ili da nadoknadi štetu o svom trošku.

Članak 31.

Iznimno od članka 28. ove Odluke, u hitnim slučajevima radi otklanjanja kvarova, većih šteta i opasnosti po život ljudi i imovine, prekopavanju nerazvrstanih cesta i javno prometnih površina može se pristupiti bez prethodne suglasnosti nadležnog upravnog odjela, uz obvezu investitora da poduzme sve potrebne radnje za sigurno odvijanje prometa.

U slučaju iz stavka 1. ovoga članka investitor je dužan odmah usmeno izvijestiti Grad, a najkasnije u roku od jednog dana od početka izvođenja radova nadležnom upravnom odjelu podnijeti zahtjev za izdavanje suglasnosti.

Investitor je dužan odmah po otklanjanju kvarova, izvesti radove na sanaciji nerazvrstane ceste i javno prometne površine.

Članak 32.

Novoizgrađenu ili rekonstruiranu nerazvrstanu cestu i javno prometnu površinu zabranjeno je prekopavati najmanje tri godine, računajući od dana izvedbe završnog sloja ceste ili javno prometne površine (asfaltiranje).

Iznimno od stavka 1. ovoga članka, Grad može u naročito opravdanim slučajevima odobriti prekopavanje nerazvrstane ceste i javno prometne površine i prije isteka roka od tri godine, pod uvjetom da investitor obnovi cijelu kolničku konstrukciju nerazvrstane ceste odnosno parter javno prometne površine.

Detaljni uvjeti sanacije propisuju se u suglasnosti izdanoj od strane nadležnog upravnog odjela.

Članak 33.

Ako se na nerazvrstanoj cesti izvode ili izvedu radovi ili radnje koji mogu oštetiti nerazvrstanu cestu ili ugroziti sigurnost na njoj, trgovačko društvo Komunalni centar Ivanić-Grad d.o.o. dužan je po nalogu nadležnog upravnog odjela poduzeti sve mjere radi otklanjanja opasnosti od oštećenja nerazvrstane ceste i sigurnosti prometa na njoj.

U slučajevima iz stavka 1. ovoga članka, nadležni upravni odjel je ovlašten obustaviti radove i/ili naložiti plaćanje troškova nastalih poduzimanjem mjera iz stavka 1. ovoga članka.

Troškove poduzimanja mjera iz stavka 1. ovoga članka snosi investitor radova na nerazvrstanoj cesti.

Sportske priredbe i druge manifestacije na nerazvrstanoj cesti mogu se održati pod uvjetima i na način utvrđen propisima ili drugim općim aktima Grada.

Članak 34.

Za vrijeme izvođenja radova na nerazvrstanoj cesti investitor je dužan osigurati odvijanje prometa prema projektu privremene regulacije prometa i rješenja nadležnog upravnog odjela.

Investitor je odgovoran za svaku štetu koja nastane trećim osobama uslijed izvođenja radova na nerazvrstanoj cesti.

Članak 35.

Priključak na cestu je dio ceste kojim se neka prometna površina povezuje s nerazvrstanom cestom.

Prilaz na cestu je uređena površina uz cestu preko koje se vozila i drugi sudionici u prometu, koji dolaze sa zemljišta ili iz zgrada pokraj ceste, neposredno uključuju u promet na nerazvrstanoj cesti.

Građenje ili rekonstrukcija priključka ili prilaza na nerazvrstanu cestu ili javno prometnu površinu obavlja se na temelju tehničke dokumentacije, sukladno pozitivnim propisima i posebnim uvjetima gradnje ili suglasnosti Grada.

Troškove izgradnje priključka i prilaza na nerazvrstanu cestu, uključujući i postavljanje potrebnih prometnih znakova, signalizacije i opreme snosi ovlaštenik prava građenja ili vlasnik nekretnine koja se spaja na nerazvrstanu cestu.

Priključak i prilaz u području cestovnog zemljišta nerazvrstane ceste s pripadajućim prometnim znakovima, signalizacijom i opremom sastavni su dio nerazvrstane ceste.

Osoba koja izvede priključak, odnosno prilaz na nerazvrstanu cestu suprotno odredbama ove Odluke, odnosno osoba koja se služi priključkom, odnosno prilazom izvedenim suprotno odredbama ove Odluke, nema pravo na naknadu štete koja je nastala korištenjem tog priključka odnosno prilaza od Grada.

Ako priključak ili prilaz na nerazvrstanu cestu zbog povećanog prometa ili korištenja za drukčiji promet nego što je bio uzet u obzir prilikom izdavanja uvjeta odnosno suglasnosti za njegovu izgradnju više nije odgovarajući, nadležni upravni odjel rješenjem će zahtijevati prilagođavanje priključka ili prilaza izmijenjenim uvjetima (rekonstrukcija).

Nadležni upravni odjel može zahtijevati odgovarajuće prilagođavanje priključka ili prilaza na nerazvrstanu cestu, odrediti zabranu korištenja priključka ili prilaza ili njegovo ukidanje, ako isti nije izveden i održavan sukladno uvjetima i suglasnosti.

Oborinske vode priključaka i prilaza ne smiju se ispuštati na nerazvrstanu cestu ili javno prometnu površinu.

Članak 36.

U blizini križanja dviju nerazvrstanih cesta u razini ili na unutarnjim stranama cestovnog zavoja, ne smije se saditi drveće, grmlje ili visoke poljske kulture, postavljati naprave, ograde ili drugi predmeti koji onemogućuju preglednost na cesti.

Vlasnici, korisnici ili posjednici zemljišta uz nerazvrstanu cestu i javno prometnu površinu dužni su na zahtjev nadležnog upravnog odjela ukloniti drveće, grmlje, naprave, ograde ili druge predmete radi osiguranja preglednosti na nerazvrstanoj cesti.

Ako vlasnik, korisnik ili posjednik zemljišta uz nerazvrstanu cestu ili javno prometnu površinu ne postupi u skladu sa prethodnim stavcima ovoga članka, nadležni upravni odjel osigurat će izvođenje tih radova na teret vlasnika, korisnika ili posjednika zemljišta.

Članak 37.

Zaštitnim pojasom smatra se zemljište uz nerazvrstanu cestu na kojem se primjenjuju ograničenja propisana Zakonom o cestama i ovom Odlukom. Ako se za građenje objekata i instalacija unutar zaštitnog pojasa nerazvrstane ceste izdaje lokacijska dozvola, odnosno drugi akt kojim se provode dokumenti prostornog uređenja sukladno posebnom propisu, prethodno se moraju zatražiti uvjeti nadležnog upravnog odjela Grada.

Zabranjeno je poduzimati bilo kakve radove ili radnje u zaštitnom pojasu nerazvrstane ceste bez suglasnosti nadležnog upravnog odjela, ako bi ti radovi ili radnje mogli nanijeti štetu nerazvrstanoj cesti, ugrožavati ili ometati promet na njoj te povećati troškove održavanja nerazvrstane ceste.

U suglasnosti se određuju uvjeti za obavljanje radova ili radnji. Zaštitni pojas mjeri se od vanjskog ruba zemljišnog pojasa tako da je širok sa svake strane nerazvrstane ceste 5m. Izvan granica građevinskog područja nerazvrstane ceste utvrđuje se zaštitni pojas s obje strane ceste u širini od najmanje 1m računajući od krajnje točke poprečnog profila ceste.

Članak 38.

Pravne ili fizičke osobe koje vrše prijevoz vozilima koja, prazna ili zajedno s teretom, svojom masom prelaze dozvoljenu masu, odnosno granice dozvoljenog opterećenja na nerazvrstanim cestama (izvanredni prijevoz) dužne su podnijeti zahtjev Gradu te ishoditi dozvolu za izvanredni prijevoz. Dozvoljena ukupna masa, odnosno dozvoljeno opterećenje pojedine nerazvrstane ceste određuje se Odlukom o uređenju prometa u skladu s propisima o uređenju prometa.

Dozvolu za izvanredni prijevoz izdaje nadležni upravni odjel na temelju uvjeta i kriterija koje utvrđuje gradonačelnik posebnom Odlukom. Dozvolom za izvanredni prijevoz utvrđuju se način i uvjeti obavljanja izvanrednog prijevoza. Troškove izdavanja dozvole za izvanredni prijevoz, troškove poduzimanja posebnih mjera osiguranja izvanrednog prijevoza i naknadu za izvanredni prijevoz plaća podnositelj zahtjeva.

Visinu i način plaćanja troškova iz stavka 1. ovoga članka utvrđuje gradonačelnik.

Sredstva naknade i drugih troškova izvanrednog prijevoza na nerazvrstanoj cesti uplaćuju se u korist proračuna Grada.

IV. FINANCIRANJE

Članak 39.

Građenje, rekonstrukcija i održavanje nerazvrstanih cesta financira se iz proračuna Grada, komunalne naknade i komunalnog doprinosa prema propisima koji uređuju komunalno gospodarstvo, naknade za osnivanje prava služnosti, prava građenja i prava zakupa na nerazvrstanoj cesti.

V. NADZOR

Članak 40.

Nadzor nad provedbom odredaba ove Odluke obavlja upravni odjel nadležan za poslove komunalnog gospodarstva.

Članak 41.

U obavljanju nadzora upravni odjel nadležan za poslove komunalnog gospodarstva ovlašten je i dužan nadzirati primjenu ove Odluke, predložiti podnošenje zahtjeva za pokretanje prekršajnog postupka, izdati prekršajni nalog i naplatiti kaznu od počinitelja prekršaja odmah, na mjestu počinjenja prekršaja.

Članak 42.

Pravne i fizičke osobe koje su podvrgnute nadzoru dužne su na zahtjev komunalnog redara u zadanom roku dostaviti podatke i dokumentaciju koja je potrebna za obavljanje nadzora.

Članak 43.

Komunalni redar može usmeno narediti uklanjanje nedostataka koji izazivaju neposrednu opasnost za život i zdravlje ljudi ili imovine.

VI. PREKRŠAJNE ODREDBE

Članak 44.

Novčanom kaznom u iznosu od 2.000,00 kuna do 10.000,00 kuna kaznit će se za prekršaj pravna osoba i ako:

1. se ne pridržava odredbe članka 23. stavka 2. ove Odluke,
2. na nerazvrstanoj cesti i javno prometnoj površini poduzima radove ili radnje bez suglasnosti ili suprotno uvjetima iz suglasnosti iz članka 24. ove Odluke,
3. se ne pridržava odredbe članka 25. stavka 1. ove Odluke,
4. ne plati naknadu iz članka 26. stavka 2. ove Odluke,
5. ne plati naknadu iz članka 27. stavka 3. ove Odluke,
6. se ne pridržava odredbi članka 28. ove Odluke,
7. se ne pridržava odredbe članka 29. stavka 3. ove Odluke,
8. se ne pridržava odredbi članka 30. ove Odluke,
9. se ne pridržava odredbe članka 31. stavka 2. i 3. ove Odluke,
10. se ne pridržava odredbi članka 32. ove Odluke,
11. se ne pridržava odredbe članka 33. stavka 3. ove Odluke,
12. se ne pridržava odredbe članka 34. stavka 1. ove Odluke,
13. se ne pridržava odredbi članka 36. ove Odluke,
14. se ne pridržava odredbi članka 37. ove Odluke,
15. se ne pridržava odredbe članka 38. ove Odluke.

Za prekršaj iz stavka 1. ovog članka kaznit će se fizička osoba – obrtnik i osoba koja obavlja drugu samostalnu djelatnost novčanom kaznom u iznosu od 1.000,00 kuna do 5.000,00 kuna.

Za prekršaj iz stavka 1. ovog članka kaznit će se fizička osoba i odgovorna osoba u pravnoj osobi novčanom kaznom u iznosu od 500,00 do 1.000,00 kuna.

VII. PRIJELAZNE I ZAVRŠNE ODREDBE

Članak 45.

Pravilnike i druge provedbene propise potrebne za provođenje ove Odluke donijet će gradonačelnik na prijedlog nadležnog upravnog odjela u roku od 30 dana od dana stupanja na snagu ove Odluke.

Članak 46.

Ova Odluka stupa na snagu osmog dana od dana objave u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

Klasa: Predsjednik Gradskog vijeća:

URBROJ:

Ivanić-Grad, Željko Pongrac, pravnik kriminalist

|  |  |
| --- | --- |
| **PREDMET:** | Prijedlog Odluke o nerazvrstanim cestama na području Grada Ivanić-Grada |
| **PRAVNI TEMELJ:** | Na temelju članka 107. i 109. Zakona o cestama (Narodne novine, broj 84/11, 22/13, 54/13, 148/13 i 92/14 ), članka 2., 4. i 5. Odluke o komunalnim djelatnostima na području Grada Ivanić-Grada (Službeni glasnik Grada Ivanić-Grada, broj 09/13) i članka 35. Statuta Grada Ivanić-Grada (Službeni glasnik Grada Ivanić-Grada, broj 02/14 i 01/18) |
| **STRUČNA OBRADA:** | Upravni odjel za financije, gospodarstvo, komunalne djelatnosti i prostorno planiranje |
| **NADLEŽNOST ZA DONOŠENJE:** | Gradsko vijeće Grada Ivanić-Grada |

**OBRAZLOŽENJE:**

Pravni temelj za donošenje ove Odluke su odredbe članka 107. i 109. Zakona o cestama (Narodne novine, broj 84/11, 22/13, 54/13, 148/13 i 92/14 ), članka 2., 4. i 5. Odluke o komunalnim djelatnostima na području Grada Ivanić-Grada (Službeni glasnik Grada Ivanić-Grada, broj 09/13) i članka 35. Statuta Grada Ivanić-Grada (Službeni glasnik Grada Ivanić-Grada, broj 02/14 i 01/18).

Zakon o cestama (Narodne novine, broj 84/11, 22/13, 54/13, 148/13 i 92/14) propisuje pravni status nerazvrstanih cesta, upis nerazvrstanih cesta u zemljišne knjige, način upravljanja nerazvrstanim cestama, financiranje građenja, rekonstrukcije i održavanja nerazvrstanih cesta i zaštitu nerazvrstanih cesta.

Prijedlogom Odluke o nerazvrstanim cestama na području Grada Ivanić-Grada podrobnije se uređuju gore navedena pitanja, u skladu s odredbama Zakona o cestama. U prilogu Odluke, koji je sastavni dio Odluke, daje se pregled jedinstvene baze podataka o nerazvrstanim cestama na području Grada Ivanić-Grada, koju su jedinice lokalne samouprave dužne voditi u skladu s odredbom članka 107. stavka 3. Zakona o cestama.

Danim prijedlogom u potpunosti se zaokružuje pravno uređenje i zaštita nerazvrstanih cesta na području Grada Ivanić-Grada, te se slijedom navedenog predlaže Gradskom vijeću da usvoji Odluku o nerazvrstanim cestama na području Grada Ivanić-Grada.